משרד הכלכלה והתעשייה | תוכניות סיוע חדשות לפיתוח טכנולוגיות סביבתיות עבור התעשייה
תוכניות סיוע חדשות לפיתוח טכנולוגיות סביבתיות עבור התעשייה
תוכניות סיוע חדשות של המשרד להגנת הסביבה ורשות החדשנות של משרד הכלכלה והתעשייה.
המשרד להגנת הסביבה משיק את תכנית "ישראל - מעצמת טכנולוגיות סביבה", שכוללת מספר פרויקטים שיופעלו בשנים 2019-2018, ברובם בשיתוף עם רשות החדשנות ומשרד הכלכלה והתעשייה.
המשרד להגנת הסביבה שם לו למטרה לקדם פיתוח והטמעה של טכנולוגיות סביבה חדשניות בדגש על אלו שפותחו בישראל. סך הכול השקעת כל השותפים בתכנית תעמוד על כ-60 מיליון שקל.
התכנית מיועדת לתמוך בפיתוח טכנולוגיות סביבה ובפרט בהקמת מתקני הרצה בתחום זה, אשר יתרמו לשיפור איכות הסביבה מחד גיסא, ולפיתוח תעשייה ישראלית עתירת ידע מאידך גיסא.
התכנית המשותפת תתמוך הן באמצעות כלי מימון והן על ידי ליווי ייעודי בהליכי רגולציה סביבתית אשר בסמכות המשרד להגנת הסביבה, בהתאם לעניין. מטרת התכנית היא תמיכה בטכנולוגיות חדשניות בתחומי הגנת הסביבה, על מנת להגדיל את מספר הפיתוחים הטכנולוגיים המגיעים לשלב בחינת היתכנות הטכנולוגיה בקנה מידה תעשייתי ובקרב לקוחות רלבנטיים.
טכנולוגיה בתחומי הגנת הסביבה מביאה להפחתת השימוש במשאבי טבע והפחתה בפליטות של מזהמים, וזאת ביחס לכל מחזור החיים של המוצר.
טכנולוגיות אלו כוללות, בין היתר, את התחומים הבאים: מחזור והשבת חומרים; ייצור ואגירת אנרגיה נקייה; התייעלות אנרגטית; אופטימיזציה של תהליכי ייצור ותהליכי ייצור נקיים יותר, להקטנת פליטת מזהמים והתייעלות במשאבים; טיפול וניקוי סביבה שזוהמה, כגון מים וקרקעות מזוהמות; חומרים מתקדמים ודרכים בהן ניתן לבדוק חומרים; בקרה והפחתה של מפגעים - רעש, רעידות, ריח; ניטור ובקרה של זיהום, במקור הפליטה ובסביבה; פיתוח הייצור של מוצרים ידידותיים יותר לסביבה, כגון בניה ירוקה; פיתוח שירותים סביבתיים כגון ניהול פסולות, ניהול משאבי מים וניהול שפכים; מחשוב ובקרה של תהליכי טיפול בזיהום; מודלים וכלים לשיפור היחס בין עלות לתועלת סביבתית במסגרת תהליך ייצור ומודלים ואלגוריתמים הקשורים לתכנון ויישום של כל האמור לעיל.
תמיכה במתקני הרצה (פיילוטים)
מהניסיון הנצבר עולה, כי פיתוחים של טכניקות סביבה חדשניות נוטים להיכשל בשלב המסחור של הטכנולוגיה, במעבר בין שלב המחקר והפיתוח והמעבדה לשלב ההדגמה המסחרית באמצעות הטמעת הטכנולוגיה במתקן תעשייתי.
כדי להתגבר על מכשול זה, המשרד להגנת הסביבה ורשות החדשנות השיקו תכנית לתמיכה במתקני הרצה בתקציב של 35 מיליון שקל לשנים 2018-2019.
הקול הקורא הראשון להגשת בקשות לתמיכה בפיילוטים מתוכנן להתפרסם בימים הקרובים. בנוסף יסיר המשרד להגנת הסביבה חסמים רגולטורים לפעילות מתקני הרצה אלו.
צעדים יישומים בתכנית
במסגרת התכנית, יתבצעו הפעולות הבאות:
תושק מעבדת חדשנות שתהווה פלטפורמה לשיתופי פעולה בין יזמים וחברות יצרניות במטרה להגדיל את מספר המיזמים בתחומי טכנולוגיות סביבה אשר עונים על צורכי התעשיה המסורתית נוכח אתגרי הסביבה.
במסגרת התכנית יוענקו מענקי מחקר לחוקרים וחברות תעשיה, שמטרתם לקדם מחקרים בתחומי טכנולוגיות סביבה, משלב המחקר הבסיסי לביצוע הוכחת היתכנות לפיתוח מוצר.
תהייה תמיכה בשיתופי פעולה בינלאומיים - יפעלו ליצירת הזדמנויות עבור הקלינטק הישראלי באמצעות קשרי ממשל:
גיוס מקורות הון בינלאומיים לטובת פרויקטים בתחומי אנרגיה ומים במדינות מתפתחות.